CELEX: 32022R0026
Language: lv
Date: 2021-09-24 00:00:00
Title: Komisijas Deleģētā regula (ES) 2022/26 (2021. gada 24. septembris), ar ko Eiropas Parlamenta un Padomes Regulu (ES) 2019/2033 papildina attiecībā uz regulatīvajiem tehniskajiem standartiem, kuros precizēts nošķirta konta jēdziens, lai nodrošinātu klienta naudas aizsardzību ieguldījumu brokeru sabiedrības maksātnespējas gadījumā (Dokuments attiecas uz EEZ)

11.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 6/7
               
            
         KOMISIJAS DELEĢĒTĀ REGULA (ES) 2022/26
         (2021. gada 24. septembris),
         ar ko Eiropas Parlamenta un Padomes Regulu (ES) 2019/2033 papildina attiecībā uz regulatīvajiem tehniskajiem standartiem, kuros precizēts nošķirta konta jēdziens, lai nodrošinātu klienta naudas aizsardzību ieguldījumu brokeru sabiedrības maksātnespējas gadījumā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/2033 (2019. gada 27. novembris) par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 (1) un jo īpaši tās 15. panta 5. punkta trešo daļu saistībā ar 15. panta 5. punkta pirmās daļas b) apakšpunktu,
         tā kā:
         
                     (1)
                  
                  
                     Nošķirts konts ir definēts Regulas (ES) 2019/2033 4. panta 1. punkta 49) apakšpunktā minētās regulas 15. panta 2. punkta 1. tabulas vajadzībām. Lai ieguldījumu brokeru sabiedrības varētu piemērot zemākus koeficientus “turētās klientu naudas” pašu kapitāla prasības aprēķināšanai, ja klientu nauda tiek turēta nošķirtā kontā, jēdziens “nošķirts konts” būtu jāprecizē kā tāds, kas ietver nosacījumus, kuri nodrošina klientu naudas aizsardzību ieguldījumu brokeru sabiedrības maksātnespējas gadījumā. Tā kā minētie nosacījumi ir izklāstīti Komisijas Deleģētās direktīvas (ES) 2017/593 (2) 2. panta 1. punktā, ir lietderīgi atsaukties uz tiem pašiem nosacījumiem, lai precizētu nošķirta konta jēdzienu saskaņā ar šo regulu. Tāpēc ar šo regulu būtu jānosaka tādu prasību kopums, kas ir līdzīgas Deleģētās direktīvas (ES) 2017/593 2. panta 1. punktā noteiktajām.
                  
               
                     (2)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Banku iestāde.
                  
               
                     (3)
                  
                  
                     Eiropas Banku iestāde ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropa Parlamenta un Padomes Regulas (ES) Nr. 1093/2010 (3) 37. pantu izveidotās Banku nozares ieinteresēto personu grupas konsultāciju,
                  
               IR PIEŅĒMUSI ŠO REGULU.
         
            1. pants
            Nošķirta konta jēdziens
            Attiecībā uz nosacījumiem, kas nodrošina klientu naudas aizsardzību ieguldījumu brokeru sabiedrības maksātnespējas gadījumā, Regulas (ES) 2019/2033 15. panta 5. punkta b) apakšpunktā minētais nošķirta konta jēdziens nozīmē, ka:
            
                        a)
                     
                     
                        uzskaiti un kontus glabā tā, lai ieguldījumu brokeru sabiedrības jebkurā laikā un nekavējoties varētu viena klienta labā turētos naudas līdzekļus nošķirt no jebkura cita klienta labā turētiem naudas līdzekļiem un no pašu kapitāla;
                     
                  
                        b)
                     
                     
                        uzskaiti un kontus glabā tā, lai nodrošinātu to precizitāti un jo īpaši to atbilstību klientu labā turētajiem naudas līdzekļiem un lai tos varētu izmantot kā revīzijas taku;
                     
                  
                        c)
                     
                     
                        regulāri tiek veikta saskaņošana starp ieguldījumu brokeru sabiedrību un jebkuru trešo personu, kur turējumā ir šie līdzekļi, iekšējiem kontiem un dokumentiem;
                     
                  
                        d)
                     
                     
                        ir veikti vajadzīgie pasākumi, lai nodrošinātu, ka noguldītie klientu naudas līdzekļi tiek turēti kontā vai kontos, kas identificēti atsevišķi no jebkādiem kontiem, kurus izmanto ieguldījumu brokeru sabiedrībai piederošu naudas līdzekļu turēšanai;
                     
                  
                        e)
                     
                     
                        ir ieviesti atbilstoši organizatoriski pasākumi, lai mazinātu klienta naudas līdzekļu vai ar šiem līdzekļiem saistīto tiesību zaudējuma vai samazinājuma risku, kas iestātos naudas līdzekļu ļaunprātīgas izmantošanas, krāpšanas, sliktas pārvaldības, neatbilstošas lietvedības vai nolaidības dēļ.
                     
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 314, 5.12.2019., 1. lpp.
         
         
            (2)  Komisijas Deleģētā direktīva (ES) 2017/593 (2016. gada 7. aprīlis), ar ko attiecībā uz finanšu instrumentu un klientiem piederošu līdzekļu aizsardzību, produktu pārvaldības prasībām un noteikumiem, kurus piemēro maksu, komisijas naudas vai jebkādus finansiālu vai nefinansiālu labumu sniegšanai vai saņemšanai, papildina Eiropas Parlamenta un Padomes Direktīvu 2014/65/ES (OV L 87, 31.3.2017., 500. lpp.).
         
            (3)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).